和倪敦復  其二
作者：徐積
朝代：宋

paragraphs: 縣令醉時花滿睫，縣令卧時雲滿榻。
其時北面竹軒凉，雨聲霎罷風颯颯。
美人爭唱醒酒歌，濕透紅綃聲未匝。
玉容沃以沉香水，瑶槃凍屑珠璣雜。
魂夢適從何處來，帳中猶把浮雲踏。
自說騎鸞向閬風，到時玉洞諸仙合。
只被桃花迷殺人，行顧瑶關忽雙闔。
枕上猶能走筆吟，纍纍吐出珠千蛤。
壓倒唐時白與元，兩翁相顧如何答。